b"\n_START_ARTICLE_\nExili de Napole\xc3\xb3 a Elba\n_START_SECTION_\nImpacte en els illencs\n_START_PARAGRAPH_\nLa comitiva que l'acompanyava estava formada pels generals Bertrand, Drouot, i Dalesme; els dos comissaris estrangers; el tresorer Peyrusse i el coronel Jermanowski; els dos prove\xc3\xafdors de Palau, el seu metge, l'apotecari i dos secretaris, que componien la casa de l'Emperador. A continuaci\xc3\xb3 venia la plana major de la fragata anglesa i tancava la marxa l'element oficial de Portoferraio. Els carrers restaven encatifats de flors. Acabada la cerim\xc3\xb2nia amb un Te Deum, la comitiva es dirig\xc3\xad a la Casa Municipal, on de moment s'havia d'allotjar l'Emperador._NEWLINE_Despr\xc3\xa9s de concedir una audi\xc3\xa8ncia als francesos que volgueren oferir-li els seus respectes, als magistrats i als municipis de l'illa, el nou sobir\xc3\xa0 d'Elba sorprengu\xc3\xa9 els seus vassalls amb una s\xc3\xa8rie de nomenaments de la seva nova Cort: Ministre de l'Interior, d'Hisenda i de Marina, Governador Militar, Ordenador de Guerra i Almoiner Major. A tots els impression\xc3\xa0 parlant-los dels seus costums, dels seus vestits antics i dels productes de l'illa. Es tractava de not\xc3\xadcies contingudes en el compendi hist\xc3\xb2ric i descriptiu Viatge a l'illa d'Elba de Thi\xc3\xa9bault, el qual havia tingut la prevenci\xc3\xb3 d'agafar d'entre els seus llibres a la sortida de Fontainebleau._NEWLINE_Despr\xc3\xa9s de la seva arribada, amb el general Dalesme a les seves ordres, l'Emperador comen\xc3\xa7\xc3\xa0 per visitar diversos municipis de l'illa, la qual cosa va posar en moviment totes les persones disponibles per a rebre'l i aclamar-lo. Era evident que s'havia fet a la idea que era el nou sobir\xc3\xa0 de l'illa. Des del primer moment el nou rei comen\xc3\xa7\xc3\xa0 a organitzar la seva Insula a la manera de Sancho Panza. I com era natural, no tard\xc3\xa0 a caure en l'illa d'Elba un n\xc3\xbavol de corsos en demanda de feina molts dels quals es presentaven com a cosins germans de l'Emperador.\n_START_SECTION_\nOrganitzaci\xc3\xb3 de l'Illa\n_START_PARAGRAPH_\nLa nova organitzaci\xc3\xb3 pol\xc3\xadtica i militar de la seva illa no fou sin\xc3\xb3 la manifestaci\xc3\xb3 de la gran passi\xc3\xb3 de la seva vida, que el port\xc3\xa0 a fundar a Portoferraio una Escola Militar a l'estil de la Polit\xc3\xa8cnica de Par\xc3\xads, ensems que sovintejaven nombrosos decrets de tota classe vers la Cort i la vida ciutadana. L'ombra que enfosquia el quadre estava representada pel coronel escoc\xc3\xa8s Campbell, que havia batallat en la Pen\xc3\xadnsula amb Wellington, i que, sempre uniformat, seguia els passos de l'Emperador i a tot arreu se'l trobava com per casualitat._NEWLINE_Des dels primers mesos la rutina de la vida rest\xc3\xa0 establerta. L'Emperador s'aixecava a les tres del mat\xc3\xad. Passava el temps llegint en el gabinet pr\xc3\xb2xim a la seva alcova. Despr\xc3\xa9s de dinar \xe2\x80\x93-les menges que m\xc3\xa9s li agradaven eren les llenties i les mongetes blanques\xe2\x80\x94feia una volta pel camp a cavall o en cotxe, sense escorta. I immediatament es dedicava als seus projectes de regenerar els cultius de l'illa: sembra de vinya, plantaci\xc3\xb3 de moreres amb qu\xc3\xa8 obligava els propietaris a delimitar les seves propietats, sembra d'arbres fruiters, extensi\xc3\xb3 del bestiar de llana o remunta de cavalls.\n_START_SECTION_\nVisita de Paulina\n_START_PARAGRAPH_\nEl 2 d'agost de 1814 desembarc\xc3\xa0 la mare de l\xe2\x80\x99Emperador, Letizia Bonaparte, assabentada que el seu fill era leg\xc3\xadtim sobir\xc3\xa0 de l'illa. Despr\xc3\xa9s se succe\xc3\xafren les visites, des de la seva germana Pauline a la comtessa Walewska, prova que es continuava all\xc3\xad la vida oficial. A la vegada que arribaven a l'illa avisos per cartes, visitants i emissaris secrets que l'assabentaven dels esdeveniments d'Europa, amb la not\xc3\xadcia de l'apertura del Congr\xc3\xa9s de Viena l'1 de novembre de 1814._NEWLINE_Des de Londres, a trav\xc3\xa9s del jove Lord John Russell, lord Holland li envi\xc3\xa0 diaris anglesos. I des de Su\xc3\xafssa, Josep Bonaparte, exrei d'Espanya, avis\xc3\xa0 el seu germ\xc3\xa0 que, segons informes de Madame de Sta\xc3\xabl, dos homes pagats pels reialistes francesos estaven a punt de sortir vers l\xe2\x80\x99illa per assassinar-lo."